टिममा फर्किए भरत
विश्वकप र एसियन कप छनोटको तयारीस्वरुप म्यानमारसँग हुने मैत्रीपूर्ण फुटबल खेलका लागि अनुभवी स्ट्राइकर भरत खवासले राष्ट्रिय टोलीमा पुनरागमन गरेका छन् । इन्ज्युरी र आर्मीको ट्रेनिङका लागि ४ महिनादेखि राष्ट्रिय टोलीबाहिर रहेका भरतलाई मुख्य प्रशिक्षक योहान कालिनले म्यानमारसँगको खेलका लागि टिममा समावेश गरेका छन् । 
काठमाडौँ — विश्वकप र एसियन कप छनोटको तयारीस्वरुप म्यानमारसँग हुने मैत्रीपूर्ण फुटबल खेलका लागि अनुभवी स्ट्राइकर भरत खवासले राष्ट्रिय टोलीमा पुनरागमन गरेका छन् । इन्ज्युरी र आर्मीको ट्रेनिङका लागि ४ महिनादेखि राष्ट्रिय टोलीबाहिर रहेका भरतलाई मुख्य प्रशिक्षक योहान कालिनले म्यानमारसँगको खेलका लागि टिममा समावेश गरेका छन् । नेपालको राष्ट्रिय टोलीले कात्तिक २१ गते उत्तरी म्यानमारको मन्डलाय सहरमा मैत्रीपूर्ण खेल खेल्दै छ । त्यसका लागि प्रशिक्षक कालिनले शनिबार सार्वजनिक गरेको २३ सदस्यीय टोलीमा विदेशी क्लबबाट खेलिरहेका पहिलो रोजाइका गोलरक्षक तथा कप्तान किरण चेम्जोङ र मिडफिल्डर रोहित चन्दलाई समावेश गरेका छैनन् । नेपालले विश्वकप र एसियन कप छनोटअन्तर्गत मंसिर ३ मा घरेलु मैदान दशरथ रंगशालामा कुवेतलाई निम्त्याउने छ । रंगशालाको पुनर्निर्माण समयमा नभएका कारण नेपालले सुरुआती चार अवे खेल खेलेको थियो । चार होम खेलअन्तर्गत पहिलो खेल कुवेतसँग खेल्न लागेको हो । अवे खेलमा नेपालले कुवेतसँग ७–० को फराकिलो हार बेहोरेको थियो । म्यानमार जाने नेपाली टोलीगोलरक्षक :विकेश कुथु, विशाल श्रेष्ठ र एलन न्यौपानेडिफेन्डर : सरोज दाहाल, अजित भण्डारी, दिनेश राजवंशी, अनन्त तामाङ, देवेन्द्र तामाङ, रजिन धिमाल र सुमन अर्यालमिडफिल्डर :सुनील बल, रवि पासवान, अन्जन विष्ट, सुजल श्रेष्ठ, विक्रम लामा, तेज तामाङ, सन्तोष तामाङ, सुवास गुरुङ र मिक्छेन तामाङस्ट्राइकर : भरत खवास, विमल घर्तीमगर, अभिषेक रिजाल र नवयुग श्रेष्ठ ।